[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 6.9.2010

COM(2010) 469 τελικό

2008/0237 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 294, παράγραφος 7, στοιχείο γ) της συνθήκης για τη λειτουργία της Ευρωπαϊκής Ένωσης, σχετικά με τις τροπολογίες του Ευρωπαϊκού Κοινοβουλίου στη θέση του Συμβουλίου όσον αφορά την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα δικαιώματα των επιβατών λεωφορείων και πούλμαν και για την τροποποίηση του κανονισμού (ΕΚ) αριθ. 2006/2004

2008/0237 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 294, παράγραφος 7, στοιχείο γ) της συνθήκης για τη λειτουργία της Ευρωπαϊκής Ένωσης, σχετικά με τις τροπολογίες του Ευρωπαϊκού Κοινοβουλίου στη θέση του Συμβουλίου όσον αφορά την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα δικαιώματα των επιβατών λεωφορείων και πούλμαν και για την τροποποίηση του κανονισμού (ΕΚ) αριθ. 2006/2004

1. Ιστορικό

Ημερομηνία διαβίβασης της πρότασης στο ΕΚ και το Συμβούλιο: 5 Δεκεμβρίου 2008

Ημερομηνία γνωμοδότησης του Κοινοβουλίου σε πρώτη ανάγνωση: 23 Απριλίου 2009

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: 16 Ιουλίου 2009

Ημερομηνία έκδοσης της ομόφωνης θέσης του Συμβουλίου: 11 Μαρτίου 2010

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση: 6 Ιουλίου 2010

2 . Αντικείμενο της πρότασης

Η νομοθετική πρόταση αποσκοπεί στην καθιέρωση συνόλων δικαιωμάτων για τους επιβάτες που χρησιμοποιούν λεωφορεία και πούλμαν τόσο στις εγχώριες όσο και στις διασυνοριακές γραμμές. Τα δικαιώματα περιλαμβάνουν ελάχιστους κανόνες για την ενημέρωση όλων των επιβατών πριν και κατά τη διάρκεια του ταξιδιού τους, για την ευθύνη σε περίπτωση οδικών ατυχημάτων, για την παροχή συνδρομής και την αποζημίωση σε περιπτώσεις διακοπής του ταξιδιού, μέτρα σε περίπτωση καθυστερήσεων και ειδική συνδρομή για τα άτομα με μειωμένη κινητικότητα. Όπως και στην κείμενη νομοθεσία στους τομείς των αεροπορικών και σιδηροδρομικών μεταφορών, η πρόταση αυτή προβλέπει ανεξάρτητους εθνικούς οργανισμούς επίλυσης των διαφορών.

3. Γνώμη της Επιτροπής επί των τροπολογίών του Ευρωπαϊκού Κοινοβουλίου

3.1 Σύνοψη της θέσης της Επιτροπής

Το Ευρωπαϊκό Κοινοβούλιο ενέκρινε 50 τροπολογίες. Η Επιτροπή είναι σε θέση να κάνει δεκτές 5 τροπολογίες ως έχουν (11, 20, 33, 37, 38), 3 τροπολογίες καταρχήν, με τις οποίες απλώς θα απαλειφθούν ορισμένες διατάξεις της θέσης του Συμβουλίου (15, 16 και 50) και 39 τροπολογίες έπειτα από αναδιατύπωση (1, 2, 3, 4, 5, 6, 7, 8, 9, 10, 12, 13, 14, 17, 18, 19, 22, 23, 24, 25, 26, 27, 28, 29, 30, 31, 32, 34, 39, 40, 41, 42, 44, 45, 46, 47, 48, 49, 51). Η Επιτροπή απορρίπτει τις τροπολογίες 21, 35 και 36.

Η Επιτροπή επικροτεί τις προσπάθειες του ΕΚ για ενίσχυση των διατάξεων εκείνων που είναι ικανές να ανυψώσουν το επίπεδο προστασίας των επιβατών, σε σύγκριση με τη θέση του Συμβουλίου. Οι τροπολογίες τις οποίες ψήφισε το ΕΚ αποκλίνουν, σε πολλά ζητήματα, από τη θέση του Συμβουλίου. Εντούτοις, η Επιτροπή είναι πεπεισμένη ότι θα μπορεί να επιτευχθεί συμβιβασμός στο πλαίσιο της συνδιαλλαγής.

3.2 Τροπολογίες του Κοινοβουλίου σε δεύτερη ανάγνωση

3.2.1 Τροπολογίες που έγιναν δεκτές

Η Επιτροπή αποδέχεται τις τροπολογίες 11, 20, 33, 37, 38.

Με τις τροπολογίες αυτές αποσαφηνίζονται σημεία του αιτιολογικού (αιτιολογική σκέψη 17), ορισμοί (του «μεταφορέα», άρθρο 3 στοιχείο ζ) και διατάξεις για τις καθυστερήσεις (άρθρο 14 παράγραφος 1 στοιχείο β), σημείο i), άρθρο 19 παράγραφος 1 και άρθρο 19 παράγραφος 1 στοιχείο α), πράγμα που είτε βελτιώνει την ποιότητα του νομοθετικού κειμένου είτε συνιστά βελτιώσεις στο επίπεδο της παρεχόμενης στους επιβάτες προστασίας.

3.2.2 Τροπολογίες που γίνονται δεκτές υπό τον όρο αναδιατύπωσής τους ή καταρχήν

Πεδίο εφαρμογής

Η Επιτροπή αποδέχεται τις τροπολογίες σχετικά με το πεδίο εφαρμογής του σχεδίου κανονισμού (άρθρο 2) οι οποίες, σε σύγκριση με τη θέση του Συμβουλίου περιορίζουν τη δυνατότητα των κρατών μελών να εξαιρούν την παροχή δικαιωμάτων στους επιβάτες σε ορισμένους τύπους γραμμών, όπως οι εγχώριες γραμμές και οι τοπικές γραμμές (δηλαδή, αστικές, προαστιακές και περιφερειακές υπηρεσίες μεταφορών) και οι οποίες περιορίζουν τη διάρκεια ισχύος των εξαιρέσεων αυτών δεδομένου ότι βελτιώνουν την προστασία των επιβατών. Ωστόσο, προκειμένου να εξασφαλιστεί η σαφήνεια, η συνοχή και η ασφάλεια δικαίου, οι εξής τροπολογίες θα πρέπει να αναδιατυπωθούν : 1, 13, 14, 17 και 18.

Η Επιτροπή είναι σε θέση να κάνει δεκτές τις τροπολογίες 15 και 16 (απαλειφή της δυνατότητας των κρατών μελών να εξαιρούν από το πεδίο εφαρμογής τις εγχώριες όπως και τις διεθνείς υπηρεσίες μεταφορών εφόσον σημαντικό μέρος τους διενεργείται εκτός ΕΕ) έτσι ώστε να διασφαλίζεται η ευρεία εφαρμογή της εν λόγω νομοθεσίας για τα δικαιώματα των επιβατών. Πάντως, προκειμένου να επιτευχθεί συμβιβασμός με το Συμβούλιο, η Επιτροπή αναγνωρίζει το γεγονός ότι μόνον με μια περισσότερο ευέλικτη προσέγγιση θα μπορεί πιθανώς να επιτευχθεί ένα ευρύτερο πεδίο εφαρμογής του κανονισμού, δηλαδή με τη δυνατότητα εξαίρεσης των προαναφερόμενων υπηρεσιών, όμως μόνον μέσω της αναγραφής στο άρθρο 2 παράγραφος 5 ενός μακροσκελέστερου καταλόγου άρθρων μη υποκείμενων σε εξαίρεση, και όχι του περιορισμένου καταλόγου άρθρων που προτείνεται από το Συμβούλιο.

Αποζημίωση και συνδρομή σε περίπτωση ατυχήματος

Η Επιτροπή κάνει δεκτές τις τροπολογίες σχετικά με την αποζημίωση και συνδρομή σε περιπτώσεις ατυχημάτων, καθώς βελτιώνουν την προστασία των επιβατών σε σύγκριση με τη θέση του Συμβουλίου. Οι παρακάτω, ωστόσο, τροπολογίες θα χρειαστούν σημαντική αναδιατύπωση προκειμένου να καταστούν συμβατές με την υφιστάμενη νομοθεσία περί ευθύνης για αυτοκίνητα οχήματα και να υπάρξει έτσι συμφωνία με το Συμβούλιο: 2, 3, 4, 22, 23, 24 και 25.

Άτομα με αναπηρία και άτομα με μειωμένη κινητικότητα

Η Επιτροπή κάνει δεκτές τις τροπολογίες σχετικά με τα άτομα με αναπηρία και τα άτομα με μειωμένη κινητικότητα, δεδομένου ότι βελτιώνουν τις διατάξεις που αφορούν στις συνθήκες πρόσβασής τους σε υπηρεσίες μεταφοράς με λεωφορεία ή πούλμαν, σε σύγκριση με τη θέση του Συμβουλίου. Οι παρακάτω, ωστόσο, τροπολογίες χρειάζονται αναδιατύπωση προκειμένου να εξασφαλιστεί η σαφήνεια, η συνοχή και η ασφάλεια δικαίου: 5, 6, 7, 8, 9, 18, 19, 26, 27, 28, 29, 30, 31, 32, 34 και 51.

Ματαίωση ή καθυστέρηση

Η Επιτροπή κάνει δεκτές τις τροπολογίες σχετικά με τα δικαιώματα των επιβατών στην περίπτωση ματαιώσεων και καθυστερήσεων δρομολογίων λεωφορείων ή πούλμαν, τροπολογίες οι οποίες βελτιώνουν την προστασία των επιβατών, παραδείγματος χάρη από την άποψη βελτιωμένων προϋποθέσεων αποζημίωσης και όρων για την παροχή συνδρομής. Οι παρακάτω, ωστόσο, τροπολογίες θα χρειαστούν αναδιατύπωση προκειμένου να εξασφαλιστεί η σαφήνεια, η συνοχή και η ασφάλεια δικαίου: 10, 39, 40, 41 και 42.

Η Επιτροπή είναι σε θέση να κάνει καταρχήν δεκτή την τροπολογία 44 (νέο άρθρο 22α με το οποίο επιβάλλεται στους μεταφορείς υποχρέωση να συνεργασίας με τους οικείους εμπλεκόμενους παράγοντες ώστε να είναι σε θέση να βελτιώνουν την παρεχόμενη στους επιβάτες φροντίδα). Όμως, προκειμένου να επιτευχθεί συμβιβασμός με το Συμβούλιο, η Επιτροπή αναγνωρίζει ότι ενδεχομένως χρειάζεται κάποια πιο ευέλικτη προσέγγιση αυτής της υποχρέωσης για συνεργασία που επιβάλλεται στους παράγοντες του κλάδου.

Ενημέρωση

Η Επιτροπή κάνει δεκτές τις τροπολογίες σχετικά με την παροχή πληροφοριών όσον αφορά τις μεταφορικές υπηρεσίες και την εκτέλεσή τους, όπως και για τα δικαιώματα των επιβατών, τροπολογίες που συνιστούν βελτιώσεις για τους ταξιδιώτες, σε σύγκριση με τη θέση του Συμβουλίου. Απαιτείται , ωστόσο, αναδιατύπωση των εξής τροπολογιών προκειμένου να εξασφαλιστεί η σαφήνεια, η συνοχή και η ασφάλεια δικαίου: 12, 45 και 46.

Διεκπεραίωση καταγγελιών και έλεγχος εφαρμογής

Η Επιτροπή κάνει δεκτές τις τροπολογίες σχετικά με τους όρους δημιουργίας μηχανισμών διεκπεραίωσης καταγγελιών και συγκρότησης εθνικών φορέων ελέγχου της εφαρμογής, τροπολογίες οι οποίες ενισχύουν την κάλυψη προστασίας των επιβατών και διευκολύνουν τη δημιουργία εύρυθμων διοικητικών δομών. Απαιτείται , ωστόσο, αναδιατύπωση των εξής τροπολογιών προκειμένου να εξασφαλιστεί η σαφήνεια, η συνοχή και η ασφάλεια δικαίου: 47, 48 και 49.

Η Επιτροπή είναι σε θέση να κάνει καταρχήν δεκτή την τροπολογία 50 : Άρθρο 27 παράγραφος 3, που επεκτείνει το πεδίο εφαρμογής των ανεξάρτητων μηχανισμών διεκπεραίωσης των καταγγελιών στα άρθρα 5 έως 7 του παρόντος κανονισμού. Όμως, προκειμένου να επιτευχθεί συμβιβασμός με το Συμβούλιο, η Επιτροπή αναγνωρίζει ότι ενδεχομένως χρειάζεται κάποια πιο ευέλικτη προσέγγιση αυτής της διάταξης, ώστε να διασφαλίζεται η νομική συνοχή μεταξύ των εθνικών νομοθεσιών αφενός και της ενωσιακής νομοθεσίας αφετέρου, αποκλείοντας έτσι το άρθρο 7 από το πεδίο εφαρμογής του άρθρου 27 παράγραφος 3, καθώς το άρθρο 7 αναφέρεται στην εθνική νομοθεσία περί ευθύνης, της οποίας οι δικονομικές διαδικασίες ενδεχομένως διαφέρουν από τις διαδικαστικές προθεσμίες που προσδιορίζονται στον παρόντα κανονισμό.

3.2.3 Απορριπτόμενες τροπολογίες

Η Επιτροπή απορρίπτει την τροπολογία 21 (ορισμός του διοργανωτή ταξιδίων στο άρθρο 3 ια)) δεδομένου ότι η απάλειψη της αναφοράς στον «πωλητή» από τον ορισμό ούτε θα συμφωνούσε με τη νομική κατάστρωση του παρόντος σχεδίου κανονισμού, ούτε θα ήταν συνεκτική προς την κείμενη νομοθεσία για τα δικαιώματα των επιβατών, όπως οι κανονισμοί 1107/2006 και 1371/2007.

Η Επιτροπή απορρίπτει τις τροπολογίες 35 και 36, οι οποίες αποσκοπούν στη διαγραφή του άρθρου 18 παράγραφοι 1 και 2, με τις οποίες παρέχεται στα κράτη μέλη η δυνατότητα να εξαιρούν τακτικές γραμμές εσωτερικού από την εφαρμογή των διατάξεων του κεφαλαίου III του παρόντος κανονισμού, υπό την προϋπόθεση ότι εξασφαλίζουν ότι το επίπεδο προστασίας των ατόμων με αναπηρία και των ατόμων με μειωμένη κινητικότητα δυνάμει των εθνικών κανόνων τους είναι τουλάχιστον ίδιο με το επίπεδο που προβλέπεται στον κανονισμό. Οι διατάξεις των παραγράφων 1 και 2 του άρθρου 18 χρησιμεύουν για να παρέχουν στα κράτη μέλη την απαραίτητη ευελιξία ώστε να διατηρείται, κατά περίπτωση, ένας υψηλότερος βαθμός προστασίας σε εθνικό επίπεδο, ενώ παράλληλα να εξασφαλίζεται ότι στα άλλα κράτη μέλη επιτυγχάνεται το ίδιο τουλάχιστον επίπεδο προστασίας όπως αυτό που προβλέπεται από τον κανονισμό.